Bikaner

Bikaner er en by i Rajasthan i India og det administrative hovedkvartereret i Bikaner distrikt. Byen er kjent som kamelbyen. Den ble opprinnelig bygd som en festning, og det er derfor en 5 km lang mur rundt hele byen. 

 Geografi 
Bikaner ligger cirka 385 km vest for Delhi, og 330 km nordvest for delstatshovedstaden Jaipur. Byen ligger på en forhøyet slette midt i ørkenen Thar, med svært lite nedbør og ekstreme temperaturer. Tross sin plassering i ørkenen ble Bikaner ansett som en oase på handelsruten mellom Sentral-Asia og Gujarat-kysten ettersom den hadde tilstrekkelig kildevann.  

 Historie 
Bikaner er oppkalt etter Rao Bika som grunnla byen i 1488, i det som da het Jangladesh som var  en region i den nordlige delstaten Rajasthan. Rao Bika var etterkommer av Rathore-klanen, og Rajputer-høvding av Rathore-dynastiet. I 1478 bygde Bika et fort, som nå ligger i ruiner. I 1594 ble det bygget et nytt fort omtrent 1,5 km fra sentrum, kjent som Junagarh Fort, som den moderne byen Bikaner utviklet seg rundt.  

Byen har blitt den fjerde største byen i Rajasthan, mye på grunn av ferdigstillelsen av Ganga-kanalen i 1928, og Indira Gandhi-kanalen i 1987 som har muliggjort jordbruk og produksjon av blant annet sennep, bomull, jordnøtter, hvete og grønnsaker. Store deler av næringslivet beskjeftiger seg med produksjon og handel med blant annet ull, korn og salt. Bikaner er kjent for å avle noen av verdens beste kameler og det nasjonale forskningssenteret på kameler holder til her, byen har derfor fått kallenavnet kamelbyen.

 Transport 
Bikaner er godt tilknyttet veinettet og har direkte veiforbindelser, samt bussforbindelser, til Delhi og andre større byer i India. Den første jernbaneforbindelsen til Bikaner ble etablert 9. desember 1891 som en del av Jodhpur State Railway. I dag er Bikaner jernbanestasjon er et viktig knutepunkt i North Western Railway-sonen til Indian Railways.  

 Severdigheter 

 Junagarh Fort, bygd rundt 1594 av Raja Rai Singh. Det er omkranset av en vanngrav og er et av de få store fortene i Rajasthan som ikke ble bygget i kupert terreng. Et museum åpnet her i 1961.
 Laxmi Niwas Palace, en del av Lalgarh Palace bygget av Maharajah Ganga Singh mellom 1902 og 1926. Det er i dag et luksushotell som eies og drives av Bikaners kongefamilie. I første etasje ligger Sadul Singh Museum.
 Shri Laxminath-tempelet, et av de eldste templene i Bikaner. bygget av Maharaja Rao Lunakaran mellom 1504 og 1526 for å tilbe kjærlighetsguden Vishnu og gudinnen Lakshmi.
 Bhandasar Jain-tempelet, bygget på 1100-tallet og dedikert til den femte Tirthankara. Tempelet er kjent for sine veggmalerier og kunst, og det er vernet av Archaeological Survey of India.
 Ganga Golden Jubilee Museum

 Utdanning 
Det er bygd flere høyskoler og universiteter i byen, noen av disse er:  

 Sardar Patel Medical College, Bikaner, etablert 1959.
 Swami Keshwanand Rajasthan Agricultural University (tidligere Rajasthan Agricultural University), etablert i 1987.
 College of Community Science, etablert 1988.
 Government Engineering College Bikaner, etablert i 2000.
 Maharaja Ganga Singh University (tidligere University of Bikaner), etablert i 2003.
 Rajasthan University of Veterinary and Animal Sciences, etablert i 2010.
 RNB Global University, etablert i 2015.
 Bikaner Technical University, etablert i 2017

Galleri

 Referanser 

Kategori:Byer i Rajasthan